LT Europos Sąjungos oficialusis leidinys C 309/16

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2010/C 309/08

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„GÖTTINGER FELDKIEKER“

EB Nr.: DE-PGI-0005-0721-10.10.2008

SGN ( X ) SKVN ( )

1. Pavadinimas:

„Göttinger Feldkieker“

2. Valstybė narė arba trečioji šalis:

Vokietija

3. Žemės ūkio produkto arba maisto produkto aprašymas:

3.1. Produkto rūšis:

1.2 klasė. Mėsos produktai (virti, sūdyti, rūkyti ir kt.)

3.2. Produkto, kuriam taikomas 1 punkte nurodytas pavadinimas, aprašymas:

„Göttinger Feldkieker“ – kietoji natūraliai vytinta kiaulienos dešra, panaši į kapotinę dešrą, t. y. pagaminta iš stambiai sumaltos mėsos; ji yra intensyvios rausvos brandinimo laipsnį atitinkančios spalvos. Žaliava – šviežia kiauliena. Optimalios kokybės dešrai geriausiai tinka suaugusių ilgai penėtų kiaulių mėsa. Tokios kiaulės – ilgai penėti įmitę meitėliai ir paršavedės. Naudojamos meitėlių ir paršavedžių mėsos dalis – ne mažiau kaip 65 proc., iš jų paršavedžių mėsos – ne daugiau kaip 40 proc. Meitėlių mėsos dalis turi būti atitinkamai 25 proc. Dešrai „Göttinger Feldkieker“ gaminti skerdžiami 150 kg meitėliai ir paršavedės. Meitėliai ir paršavedės turi būti bent vienerių metų amžiaus. Tokia suaugusių ir ilgai penėtų kiaulių mėsa yra tvirtesnė ir kietesnė perdirbti. Todėl ji ypač tinka dešrai „Göttinger Feldkieker“ gaminti. Tačiau dešrai „Göttinger Feldkieker“ gali būti naudojama ir jaunų kiaulių mėsa. Tokios naudojamos kiaulienos dešroje turi būti ne daugiau kaip 30–35 proc. Dešrai „Göttinger Feldkieker“ gaminti naudojamos geriausios kiaulių skerdenos dalys: mentė, kumpis ir šoninė. Tokios struktūros kiauliena gerai tinka perdirbti, todėl dešros „Göttinger Feldkieker“ griežinėlių išvaizda ypatinga. Į mėsmalėje susmulkintą mėsą rūpestingai įmaišoma prieskonių: pipirų, kalendros, muskato riešuto, česnako; kartais įdedama romo ir nedaug saldiklių (gliukozės, sacharozės), pirminių kultūrų su pridėtosiomis mielėmis ir nitritine sūdymo druska, prireikus – valgomosios druskos ir salietros. Dešros faršas kemšamas į 70–105 mm skersmens dažniausiai natūralias žarnas, būtinai užtikrinant, kad neliktų oro ertmių. Paprastai faršas kemšamas į pailgos arba suspaustos pūslės formos žarnas. Šiuo atžvilgiu žinomos ir leidžiamos įvairios gaminio formos. Dešra „Göttinger Feldkieker“ nerūgštaus aromatingo mėsos skonio su vos juntamais įmaišytais kvapniaisiais prieskoniais (pipirais, kalendromis, muskato riešutu ir česnakais).

Dešra „Göttinger Feldkieker“ yra itin sausa. Ji vytinama bent iki 35 proc., drėgnumo rodiklis – 0,88 aw ir mažiau. 100 g dešros yra 25 g riebalų, iš jų sočiųjų riebalų rūgščių – 9,4 g. 100 g energetinė vertė – 329 kcal (arba 1 367 kJ); baltymų – 25 g, angliavandenių – mažiau kaip 1 g, iš jų cukraus – mažiau kaip 0,5 g, skaidulų – mažiau kaip 1 g, natrio kiekis – 1,6 g.

Dešra „Göttinger Feldkieker“ nuo dešros „Göttinger Stracke“ skiriasi forma, skersmeniu ir svoriu. Visų pirma dešros „Göttinger Feldkieker“ skersmuo išilgai nevienodas, o dešros „Göttinger Stracke“ skersmuo tiksliai vienodas. Tokia dešra bręsta kitaip, atitinkamai kitaip formuojasi jos skonis.

3.3. Žaliavos (taikoma tik apdorotiems produktams):

Dešra „Göttinger Feldkieker“ gaminama daugiausia iš sausos ir tvirtos senesnių kiaulių mėsos. Senesnių kiaulių mėsos turi būti naudojama ne mažiau kaip 65 proc. Dėl specialaus kiaulių šėrimo mėsos riebalų savybės ypatingos. Tokios mėsos privalumas – brandinant dešrą „Göttinger Feldkieker“ galima išvengti oksidacinių pokyčių; todėl dešra neapkarsta.

3.4. Pašarai (taikoma tik gyvūninės kilmės produktams):

—

3.5. Specialūs gamybos veiksmai, atliktini nustatytoje geografinėje vietovėje:

Visas gamybos procesas.

3.6. Specialios pjaustymo, trynimo, pakavimo ir kt. taisyklės:

—

3.7. Specialios ženklinimo etiketėmis taisyklės:

—

4. Glaustas geografinės vietovės apibūdinimas:

Getingeno miestas

5. Ryšys su geografine vietove:

5.1. Geografinės vietovės ypatumai:

Getingeno miesto ir jo apylinkių mėsos produktų gamintojų profesiniai įgūdžiai ir gamybos metodai gerai žinomi. Skilandinės dešros „Göttinger Blasenwurst“ populiarumas paliudytas XVIII a. dokumentuose, plg. visų pirma Dr. Güntherio Meinhardto istorinių dokumentų apie tikrąją Getingeno dešrą rinkinį „Geroji Getingeno dešra“ (vok. Die „chute Ghöttinger Wurst“), kuriame yra daugiau šio gaminio gero vardo įrodymų; taip pat akcizų kontrolieriaus Hohmanno sudarytą Getingeno skilandinės dešros siuntų nuo 1793 m. spalio 1 d. iki 1794 m. rugsėjo 30 d. sąrašą.

Nuo praėjusio amžiaus septintojo dešimtmečio Getingeno mieste gaminta ir regione parduota vis daugiau dešros „Göttinger Feldkieker“.

5.2. Produkto ypatumai:

Dešra „Göttinger Feldkieker“ – gerai regione žinoma ir vertinama firminė Getingeno dešra, turinti gero gaminio vardą. Regiono vartotojams – tai specialus stambiai sumaltos mėsos gaminys, kuris nuo panašių gaminių skiriasi savo ypatingu skoniu ir išvaizda (plg. 2005 m. kovo 18 d. Prof. Dr. Andreaso Scharfo recenziją „Göttinger Feldkieker – populiarumas ir geras vardas regione. Empirinio tyrimo rezultatai“, vok. Göttinger Feldkieker — Bekanntheit und regionales Ansehen, Ergebnisse einer empirischen Untersuchung).

2005 m. 58 proc. apklausos respondentų sakė, kad žino apie dešrą „Göttinger Feldkieker“. 81,1 proc. respondentų teigė, kad dešra „Göttinger Feldkieker“ yra stambiai sumaltos mėsos gaminys. Be to, 8,3 proc. sakė, kad dešros „Göttinger Feldkieker“ ypatybė – gaminio forma (t. y. kriaušės, ovalo, pūslės forma). Be to, 6,5 proc. manė, kad gaminys ypatingas tuo, jog yra mažas. 5,3 proc. nurodė ypatybę – natūraliai vytintas gaminys. 4,1 proc. teigė, kad dešra „Göttinger Feldkieker“ – plonas ir tvirtas (kietas) gaminys.

Vartotojų taip pat paprašyta dešrą „Göttinger Feldkieker“ palyginti su kitomis kapotinėmis dešromis. Iš apklausos rezultatų paaiškėjo, kad vartotojai gaminio išskirtinėmis savybėmis laiko (pavyzdžiui, pikantišką, aromatingą, gerą) skonį, išvaizdą arba formą (pavyzdžiui, ypatinga pūslės forma). Išvaizda arba forma yra svarbūs dešros „Göttinger Feldkieker“ atpažinimo požymiai, kuriuos vartotojai nurodė pirmiausia. Vertėtų atkreipti dėmesį į 2005 m. kovo 18 d. Prof. Dr. Andreaso Scharfo recenzijos „Göttinger Feldkieker – populiarumas ir geras vardas regione. Empirinio tyrimo rezultatai“ 8 paveikslą.

Kad dešra „Göttinger Feldkieker“ turi gerą vardą, aiškėja iš rezultatų, gautų paprašius respondentų atsakyti, ar teisingi 13 iš anksto parengtų teiginių apie gerą dešros „Göttinger Feldkieker“ vardą. Palyginti daug pritarta teiginiui, kad dešra „Göttinger Feldkieker“ yra tipiška Getingeno regiono kapotinė dešra, tačiau mažai kas sutiko su teiginiu, kad dešra „Göttinger Feldkieker“ nėra jokia senų gamybos tradicijų kapotinė dešra.

Apibendrinus tyrimo rezultatus padaryta išvada, kad vartotojai dešrą „Göttinger Feldkieker“ laiko gaminiu, kurį daug kas sieja su Getingeno regionu.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Gerą vardą dešra „Göttinger Feldkieker“ turi todėl, kad tai tradicinis regiono gaminys. Iš pirmiau minėto tyrimo rezultatų paaiškėjo, kad geras gaminio vardas grindžiamas gaminio kilme iš šio regiono. Vartotojų nuomone, dešra „Göttinger Feldkieker“ yra tipiška regiono firminė kapotinė dešra, ypatingas Getingeno regiono gaminys.

Nuoroda į paskelbtą specifikaciją:

(Reglamento (EB) Nr. 510/2006 5 straipsnio 7 dalis)

2007 8 10 Markenblatt Nr. 32, 7a-aa dalis, p. 14626

http://publikationen.dpma.de/DPMApublikationen/dld_gd_file.do?id=82

(1) OL L 93, 2006 3 31, p. 12.